CELEX: 32013D0039
Language: hu
Date: 2013-01-18 00:00:00
Title: 2013/39/EU: A Bizottság végrehajtási határozata ( 2013. január 18. ) a ciprusi olaj- és gázfeltárásnak a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló 2004/17/EK európai parlamenti és tanácsi irányelv alkalmazása alóli mentesítéséről (az értesítés a C(2013) 60. számú dokumentummal történt)  EGT-vonatkozású szöveg

22.1.2013   
            
            
               HU
            
            
               Az Európai Unió Hivatalos Lapja
            
            
               L 18/19
            
         A BIZOTTSÁG VÉGREHAJTÁSI HATÁROZATA
   (2013. január 18.)
   a ciprusi olaj- és gázfeltárásnak a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló 2004/17/EK európai parlamenti és tanácsi irányelv alkalmazása alóli mentesítéséről
   (az értesítés a C(2013) 60. számú dokumentummal történt)
   (Csak a görög nyelvű szöveg hiteles)
   (EGT-vonatkozású szöveg)
   (2013/39/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló, 2004. március 31-i 2004/17/EK európai parlamenti és tanácsi irányelvre (1) és különösen annak 30. cikke (4) és (6) bekezdésére,
   tekintettel a Noble Energy International Ltd által 2012. augusztus 17-én e-mailben benyújtott kérelemre,
   mivel:
   I.   TÉNYEK
   
   
               (1)
            
            
               A Bizottsághoz 2012. augusztus 17-én a 2004/17/EK irányelv 30. cikke (4) bekezdésének megfelelően benyújtott kérelem érkezett e-mailben.
            
         
               (2)
            
            
               A Noble Energy International Ltd. által benyújtott kérelem kőolaj és földgáz Ciprus területén való feltárására vonatkozik. A Bizottság a 2004/17/EK irányelv 30. cikke (5) bekezdése első albekezdésének megfelelően 2012. szeptember 26-án kelt levelében tájékoztatta erről Ciprust, és további információkat kért. Ciprus 2012. október 24-én válaszolt.
            
         II.   JOGI KERET
   
   
               (3)
            
            
               A 2004/17/EK irányelv 30. cikke előírja, hogy az irányelvben említett bármely tevékenység folytatására irányuló szerződések nem tartoznak a 2004/17/EK irányelv hatálya alá, ha abban a tagállamban, ahol a szerződést teljesítik, a tevékenység közvetlen módon ki van téve a versenynek olyan piacokon, amelyekre a belépés nem korlátozott. A versenynek való közvetlen kitettséget objektív szempontok alapján kell értékelni, figyelembe véve az érintett ágazat egyedi jellemzőit. A piacra való belépés akkor minősül szabadnak, ha a tagállam végrehajtotta és alkalmazza az adott ágazatot vagy annak egy részét megnyitó, megfelelő uniós jogszabályokat.
            
         
               (4)
            
            
               Ciprus végrehajtotta és alkalmazza a szénhidrogének kutatására, feltárására és kitermelésére vonatkozó engedélyek megadásának és felhasználásának feltételeiről szóló, 1994. május 30-i 94/22/EK európai parlamenti és tanácsi irányelvet (2), ezért a piacra való belépést a 2004/17/EK irányelv 30. cikke (3) bekezdésének első albekezdésével összhangban nem korlátozottnak kell tekinteni. Egy adott piacon a versenynek való közvetlen kitettséget több mutató alapján kell értékelni, amelyek közül egyik sem szükségképpen döntő jellegű.
            
         
               (5)
            
            
               Annak értékelésére, hogy az adott gazdasági szereplők az e határozatban érintett piacokon közvetlen versenynek vannak-e kitéve, tekintetbe kell venni a legfontosabb piaci szereplők részesedésének mértékét és az adott piacok koncentrációjának szintjét.
            
         
               (6)
            
            
               Ez a határozat nem sérti a versenyszabályok alkalmazását.
            
         III.   ÉRTÉKELÉS
   
   
               (7)
            
            
               A kialakult bizottsági gyakorlat (3) szerint az olaj- és gázfeltárás egyetlen érintett termékpiacot alkot, hiszen kezdetben nem lehet megállapítani, hogy a feltárás olaj- vagy gázlelőhely megtalálását eredményezi-e. Ugyanezen régóta bevett bizottsági gyakorlat alapján határozták meg azt is, hogy e piac földrajzilag az egész világot lefedi. Mivel nem mutat arra jel, hogy a piac földrajzi kiterjedésének meghatározása ebben az esetben eltérő lenne, azt e határozat alkalmazásában is fenntartják.
            
         
               (8)
            
            
               A feltárási tevékenységet végző gazdasági szereplők piaci részesedését a következő három változó alapján lehet mérni: a tőkekiadások, a bizonyítottan feltárt készletek és a várható termelés. A tőkekiadások változójának használata nem bizonyult alkalmasnak a gazdasági szereplők feltárási piaci részesedésének mérésére, többek között a különböző földrajzi területeken szükséges befektetések szintjei közötti jelentős különbségekből adódóan.
            
         
               (9)
            
            
               Jellemzően két másik mutatót alkalmaznak az ágazatban a gazdasági szereplők piaci részesedésének értékelésére, nevezetesen a bizonyítottan feltárt készleteken belüli és a várható kitermelésen belüli részesedést (4).
            
         
               (10)
            
            
               A ciprusi olaj- és gázfeltárási piacon csupán egyetlen gazdasági szereplő, mégpedig a kérelmező tevékenykedik, aki 2008-ban kiadott első engedélyét a Cipruson lefolytatott első engedélyezési forduló lezárását követően szerezte meg. Ugyanakkor az olaj- és gázfeltárással foglalkozó, világpiacokon tevékenykedő valamennyi társaság potenciális versenytársnak minősül, mivel e társaságok előtt nyitott volt mind az első, mind a 2012 februárjában indult második engedélyezési forduló. A Ciprustól kapott adatok szerint a második engedélyezési fordulóban 12 vállalkozás, illetve konzorcium összesen 33 kérelmet nyújtott be.
            
         
               (11)
            
            
               A rendelkezésre álló információk (5) szerint 2011. december 31-én a világ bizonyítottan feltárt, összes olaj- és gázkészleteinek mennyisége 481,4 milliárd köbméter olajegyenértéket (a továbbiakban: Sm3 oe) tett ki. 2011. december 31-ét követően Cipruson csupán egyetlen alkalommal került sor szénhidrogén feltárására: a kérelmező mintegy 200 millió Sm3 oe becsült mennyiségű földgázkészlet feltárását jelentette (6). Ezek a készletetek – feltárásuk bizonyítása esetén – a világ bizonyítottan feltárt gázkészleteinek kicsivel több mint 0,09 %-ának, míg a teljes olaj- és gázkészletek csupán sokkal kisebb részarányának felelnének meg, így a kérelmezőnek a világ bizonyítottan feltárt gázkészleteiben viselt részesedése 0,0416 %-ról 0,1367 %-ra emelkedne.
            
         
               (12)
            
            
               A feltárási piac koncentrációjának foka nem magas. Az állami tulajdonban lévő vállalatokat leszámítva a piacot három magántulajdonban lévő, vertikálisan integrált, nemzetközi óriásvállalat (a BP, az ExxonMobil és a Shell), valamint néhány további „jelentős” vállalat jelenléte jellemzi. Ezek a tényezők a versenynek való közvetlen kitettségre utalnak.
            
         IV.   KÖVETKEZTETÉSEK
   
   
               (13)
            
            
               Tekintettel a megvizsgált tényezőkre, a 2004/17/EK irányelv 30. cikkének (1) bekezdésében a versenynek való közvetlen kitettségre vonatkozó feltételt Cipruson teljesítettnek kell tekinteni.
            
         
               (14)
            
            
               Mivel a piacra történő belépés nem minősül korlátozottnak, a 2004/17/EK irányelv sem akkor nem alkalmazandó, amikor az ajánlatkérő az olaj- és gázfeltárásra vonatkozóan szerződést ítél oda, sem pedig akkor, amikor ilyen tevékenység Cipruson való folytatására tervpályázatot szerveznek.
            
         
               (15)
            
            
               Ez a határozat a kérelmező és Ciprus által szolgáltatott információkból következtethetően 2012 augusztusától októberéig fennálló jogi és ténybeli helyzeten alapul. Amennyiben a jogi vagy ténybeli helyzetben beálló jelentős változások miatt a 2004/17/EK irányelv 30. cikke (1) bekezdésének alkalmazhatóságára vonatkozó feltételek már nem teljesülnek, e határozat felülvizsgálható.
            
         
               (16)
            
            
               Az e határozatban foglalt intézkedések összhangban állnak a közbeszerzési tanácsadó bizottság véleményével,
            
         ELFOGADTA EZT A HATÁROZATOT:
   1. cikk
   A 2004/17/EK irányelv nem alkalmazandó az ajánlatkérő felek által odaítélt, és Cipruson megvalósítandó olaj- és gázfeltárást lehetővé tevő szerződésekre.
   2. cikk
   Ennek a határozatnak a Ciprusi Köztársaság a címzettje.
   
      Kelt Brüsszelben, 2013. január 18-án.
      
         
            a Bizottság részéről
         
         Michel BARNIER
         
            a Bizottság tagja
         
      
   
   
      (1)  HL L 134., 2004.4.30., 1. o.
   
      (2)  HL L 164., 1994.6.30., 3. o.
   
      (3)  Lásd különösen az összefonódást a 139/2004/EGK tanácsi rendelet (HL L 24., 2004.1.29., 1. o.) szerint a közös piaccal összeegyeztethetőnek nyilvánító 2007. november 19-i bizottsági határozatot (COMP/M.4934 sz. ügy – Kazmunaigaz/Rompetrol).
   
      (4)  Lásd különösen egy összefonódást a közös piaccal és az EGT-megállapodással összeegyeztethetőnek nyilvánító 1999. szeptember 29-i 2004/284/EK bizottsági határozat (HL L 103., 2004.4.7., 1. o.) 25. és 27. pontját (IV/M.1383 sz. ügy – Exxon/Mobil) és a további határozatokat, például egy összefonódást a 139/2004/EK rendelet szerint a közös piaccal összeegyeztethetőnek nyilvánító 2007. május 3-i bizottsági határozatot (COMP/M.4545 sz. ügy – Statoil/Hydro).
   
      (5)  Lásd a kérelem 5.2.1. pontját és az ott megjelölt forrásokat, különösen pedig a BP Statistical Review of World Energy című, 2012. júniusi kiadványát; a továbbiakban: BP Statistics.
   
      (6)  A feltáró fúrások 5–8 billió köblábnyi mennyiséget, vagyis átlagosan bruttó 7 billió köbláb mennyiséget eredményeztek, ami 0,19824 billió m3 földgázzal egyenértékű.